Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni 2007/441/UE li tawtorizza lir-Repubblika Taljana biex tapplika miżuri ta’ deroga mill-Artikoli 26(1)(a) u 168 tad-Direttiva 2006/112/KE dwar is-sistema komuni ta' taxxa fuq il-valur miżjud /* COM/2013/0610 final - 2013/0298 (NLE) */





MEMORANDUM TA' SPJEGAZZJONI 1. KUNTEST TAL-PROPOSTA Ir-raġunijiet għall-proposta u l-objettivi tagħha Skont l-Artikolu 395(1) tad-Direttiva 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (minn hawn 'il quddiem "id-Direttiva dwar il-VAT"), il-Kunsill, li jaġixxi unanimament fuq proposta mill-Kummissjoni, jista' jawtorizza lil kwalunkwe Stat Membru li jintroduċi miżuri speċjali għal deroga mid-dispożizzjonijet ta' din id-Direttiva, sabiex jissimplifika l-proċedura tal-ġbir tal-VAT jew sabiex jippreveni ċerti tipi ta' evażjoni jew evitar tat-taxxa. Permezz ta’ ittra rreġistrata mal-Kummissjoni fit-2 ta’ April 2013, ir-Repubblika Taljana talbet l-awtorizzazzjoni biex tkompli tapplika miżura ta’ deroga dwar id-dritt għal tnaqqis tal-VAT fuq ċerti tipi ta' mezzi tat-trasport. B'konformità mal-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra b’ittra ddatata l-10 ta’ Ġunju 2013 bit-talba li saret mir-Repubblika Taljana. Permezz ta' ittra datata l-14 ta' Ġunju 2013, il-Kummissjoni nnotifikat lir-Repubblika Taljana li kellha l-informazzjoni kollha meħtieġa biex tqis it-talba. Il-kuntest ġenerali L-Artikolu 168 u 168a tad-Direttiva tal-VAT jipprovdi li persuna taxxabbli hija intitolata li tnaqqas il-VAT dovuta minn fuq xiri ta' merkanziji għall-iskopijiet tat-tranżazzjonijiet taxxabbli tagħha. Fl-istess ħin, l-Artikolu 26(1)(a) tad-Direttiva tal-VAT jistipula li l-użu tal-oġġetti, li jagħmlu parti mill-assi ta’ negozju, għal skopijiet privati għandu jiġi kkunsidrat bħala forniment ta’ servizzi għal kunsiderazzjoni jekk il-VAT fuq dawn l-oġġetti tkun tnaqqset bis-sħiħ jew parzjalment. Bħala riżultat, is-sistema tiżgura li l-konsum finali jkun intaxxat meta l-VAT tal-input korrispondenti tnaqqset fil-bidu. Fir-rigward ta’ vetturi bil-magna, xi drabi huwa diffiċili u ta' piż amministrattiv biex il-persuna taxxabbli tiddentifika u tirreġistra d-differenza bejn użu għan-negozju u użu privat u biex l-amministraxxjoni tat-taxxa tivverifika t-tqassim effettiv tal-użu. Dan ikun il-każ anki jekk l-Italja tagħmel użu mill-għażla prevista fl-Artikolu 168a(2) tad-Drettiva tal-VAT biex tillimita t-tnaqqis fuq in-nefqa relatata ma’ vetturi tal-kumpanija għall-proporzjon tal-użu effettiv għan-negozju tal-persuna taxxabbli. Barra minn hekk, minħabba l-għadd kbir ta’ vetturi b’użu differenti, l-evażjoni tat-taxxa tista’ ssir konsiderevoli. Sabiex il-ġbir tal-VAT ikun simplifikat u biex tkompli fil-ġlieda tagħha kontra l-evażjoni tat-taxxa, fl-2007 r-Repubblika Taljana talbet u kisbet mill-Kunsill, deroga individwali li permezz tagħha, sal-31 ta' Diċembru 2010, tista' tillimita d-dritt għal tnaqqis sa 40% fir-rigward ta' vetturi tat-triq bil-magna (minn barra tratturi tal-agrikoltura u l-forestrija, li normalment jintużaw għat-trasport tal-persuni jew tal-oġġetti fuq it-toroq, b'piż massimu awtorizzat li ma jaqbiżx 3 500 kilogramma u li ma jesgħux aktar minn tmien postijiet, barra l-post tax-xufier)[1]. Madanakollu, wieħed għandu jinnota li ċerti kategoriji ta’ vetturi ġew speċifikament esklużi minn din il-limitazzjoni, bħal vetturi li jagħmlu parti mill-istokk ta' merkanzija, li jintużaw għal istruzzjoni minn skejjel tas-sewqan, li jintużaw għal kiri jew kiri fit-tul u li jintużaw minn rappreżentanti li jieħdu ħsieb il-bejgħ u taxis. Fl-istess ħin, ma jkunx meħtieġ aktar li n-negozji jżommu kont tal-użu privat għal raġunijiet ta' taxxa. Din id-Deċiżjoni ġiet estiża, sal-31 ta’ Diċembru 2013 bid-Deċiżjoni tal-Kunsill 2010/748/UE[2] tad-29 ta’ Novembru 2010. B’konformità mal-Artikolu 6 tad-Deċiżjoni msemmija hawn fuq, ir-Repubblika Taljana ppreżentat rapport li jkopri l-applikazzjoni tad-Deċiżjoni li tinkludi reviżjoni tal-persentaġġ tar-restrizzjoni. Mill-informazzjoni pprovduta mir-Repubblika Taljana f'dak ir-rapport jidher li, b'mod partikolari minħabba l-għadd kbir ta' impriżi żgħar fir-Repubblika Taljana, il-limitu ta’ 40% xorta waħda jikkorrispondi għaċ-ċirkostanzi attwali u għalhekk huwa xieraq. Madankollu, kwalunkwe estensjoni għandha tkun limitata fiż-żmien sabiex ikun jista’ jiġi valutat jekk il-kundizzjonijiet li fuqhom hija msejsa d-deroga jkunux għadhom validi. Għalhekk, huwa propost li d-deroga tkun estiża sal-aħħar tal-2016 u li għandha ssir talba lir-Repubblika Taljana biex tippreżenta rapport ġdid fil-każ li tkun prevista talba ta' estensjoni ġdida wara dik id-data aħħarija. Fi kwalunkwe każ, id-Deċiżjoni tiskadi jekk ir-regoli tal-UE li jirregolaw ir-restrizzjonijiet dwar id-dritt ta' tnaqqis f’dan il-qasam jidħlu fis-seħħ qabel dik id-data aħħarija. Id-dispożizzjonijiet eżistenti fil-qasam tal-proposta L-Artikolu 176 tad-Direttiva tal-VAT jistipula li l-Kunsill għandu jiddetermina l-infiq li minnu ma tistax titnaqqas il-VAT. Sa ma jasal dan iż-żmien, l-Istati Membri huma awtorizzati li jżommu l-eżenzjonijiet li kienu fis-seħħ fl-1 ta' Jannar 1979. Għaldaqstant, hemm għadd ta' dispożizzjonijiet "standstill" li jillimitaw id-dritt ta’ tnaqqis marbut mal-vetturi bil-magna. Barra min hekk, restrizzjonijiet dwar tnaqqis simili ngħataw wkoll lil Stati Membri oħra fuq il-bażi tal-Artikolu 395 tad-Direttiva tal-VAT. Fl-2004, il-Kummissjoni ħejjiet proposta [3]li fiha kien hemm regoli li bihom forom ta’ nfiq jistgħu jkunu soġġetti għal restrizzjoni dwar id-dritt għal tnaqqis, iżda l-Kunsill għad ma rnexxilux jilħaq ftehim dwar dik il-proposta. 2. RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT Il-konsultazzjoni mal-partijiet interessati Mhux rilevanti Il-ġbir u l-użu tal-għarfien espert Ma kienx hemm bżonn ta’ għarfien espert estern. Valutazzjoni tal-impatt L-għan ta' din il-proposta huwa li jindirizza l-evażjoni tat-taxxa fuq il-valur miżjud u li jissimplifika l-proċedura tal-intaxxar, u għaldaqstant għandu impatt pożittiv. Minħabba l-ambitu strett tad-deroga u l-applikazzjoni limitata fiż-żmien, l-impatt, fi kwalunkwe każ, se jkun limitat. 3. ELEMENTI ĠURIDIĊI TAL-PROPOSTA Sommarju tal-azzjoni proposta Awtorizzazzjoni biex ir-Repubblika Taljana tkun tista’ tkompli tapplika miżura ta’ deroga mid-Direttiva tal-VAT biex tillimita għal 40% d-dritt ta' persuna taxxabbli li tnaqqas il-VAT fuq l-infiq marbut ma' vetturi bil-mutur fejn il-vettura ma tintużax esklussivament għal skopijiet ta’ negozju. Meta d-dritt għal tnaqqis ikun ġie limitat, il-persuna taxxabbli ma jkollhiex għalfejn toħroġ il-kontabbiltà tal-VAT fuq l-użu privat. Kwanlunkwe talba għal estenzjoni possibbli tal-miżura għandha tkun akkumpanjata minn sottomissjoni ta’ rapport dwar l-applikazzjoni tad-deroga. Il-bażi ġuridika L-Artikolu 395 tad-Direttiva dwar il-VAT 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud. 4. IMPLIKAZZJONI BAĠITARJA Din il-proposta ma għandha l-ebda impatt fuq il-baġit tal-Unjoni. 5. ELEMENTI FAKULTATTIVI Il-klawżola ta' analiżi/reviżjoni/sunset Il-proposta tinkludi klawżola ta’ reviżjoni u klawżola sunset. 2013/0298 (NLE) Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni 2007/441/UE li tawtorizza lir-Repubblika Taljana biex tapplika miżuri ta’ deroga mill-Artikoli 26(1)(a) u 168 tad-Direttiva 2006/112/KE dwar is-sistema komuni ta' taxxa fuq il-valur miżjud IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta’ taxxa fuq il-valur miżjud[4], u b’mod partikolari l-Artikolu 395(1) tagħha, Wara li kkunsidra l-proposta tal-Kummissjoni Ewropea, Billi: (1) Permezz ta’ ittra rreġistrata mal-Kummissjoni fit-2 ta’ April 2013, l-Italja talbet l-awtorizzazzjoni biex testendi miżura ta’ deroga mill-Artikoli 26(1)(a) u 168 tad-Direttiva 2006/112/KE sabiex tkun tista’ tkompli tirristrinġi d-dritt għal tnaqqis fejn jidħlu l-ispejjeż fuq ċerti vetturi tat-triq bil-magna li ma jintużawx biss għal skopijiet ta’ negozju. (2) Permezz tal-ittra datata l-10 ta’ Ġunju 2013, il-Kummissjoni infurmat lill-Istati Membri l-oħra bit-talba tal-Italja. Permezz ta' ittra ddatata l-14 ta' Ġunju 2013 il-Kummissjoni nnotifikat lill-Italja li kellha l-informazzjoni kollha meħtieġa biex tqis it-talba. (3) Id-Deċiżjoni tal-Kunsill 2007/441/KE tat-18 ta’ Ġunju 2007[5] li tawtorizza lir-Repubblika Taljana sabiex tapplika miżuri li jidderogaw mill-Artikoli 26(1)(a) u 168 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud, tawtorizza lill-Italja biex tillimita d-dritt ta’ tnaqqis tat-taxxa fuq il-valur miżjud (VAT) dovuta fuq infiq marbut ma’ vetturi tat-triq bil-magna li ma jintużawx biss għal skopijiet ta’ negozju, għal 40 %. Id-Deċiżjoni 2007/441/KE tipprovdi wkoll li l-użu għal skopijiet privati ta’ dawk il-vetturi li ġew soġġetti għal dritt ta’ tnaqqis skont dik id-Deċiżjoni ma kellux jiġi kkunsidrat bħala forniment għal konsiderazzjoni. Barra minn hekk, id-Deċiżjoni 2007/441/KE fiha definizzjonijiet tal-vetturi u tan-nefqa inklużi fl-ambitu ta’ dik id-Deċiżjoni u lista ta’ vetturi li huma espliċitament esklużi mill-iskop ta’ dik id-Deċiżjoni. Id-Deċiżjoni 2007/441/KE ġiet emendata bid-Deċiżjoni tal-Kunsill 2010/748/KE tad-29 ta’ Novembru 2010[6], li tistabbilixxi d-data ta’ skadenza sal-31 ta’ Diċembru 2013. (4) Skont l-Artikolu 6 tad-Deċiżjoni tal-Kunsill 2007/441/KE, kif emendata bid-Deċiżjoni tal-Kunsill 2010/748/KE, l-Italja ssottomettiet rapport lill-Kummissjoni li jkopri l-applikazzjoni ta’ dik id-Deċiżjoni u li jinkludi reviżjoni tal-persentaġġ tar-restrizzjoni. L-informazzjoni pprovduta mill-Italja għadha turi li r-restrizzjoni tad-dritt għal tnaqqis, għal 40% tikkorrispondi għal ċirkustanzi attwali fir-rigward ta’ użu għan-negozju u użu mhux għan-negozju tal-vetturi kkonċernati Għalhekk l-Italja għandha tkun awtorizzata biex tapplika l-miżura għal perjodu limitat ulterjuri, sal-31 ta’ Diċembru 2016. (5) Fil-każ li l-Italja kellha titlob estensjoni ulterjuri lil hinn mill-2016, għandu jitressaq rapport ġdid lill-Kummissjoni flimkien mat-talba għal estensjoni sal-1 ta’ April 2016. (6) Fid-29 ta’ Ottubru 2004, il-Kummissjoni adottat proposta għal Direttiva tal-Kunsill li temenda d-Direttiva 77/388/KEE bl-għan li jiġu ssimplifikati l-obbligi tat-taxxa fuq il-valur miżjud[7] Il-miżuri ta’ deroga previsti f’din id-Deċiżjoni għandhom jiskadu mad-dħul fis-seħħ ta’ tali Direttiva emendatorja, jekk dik id-data hija qabel id-data ta’ skadenza prevista f’din id-Deċiżjoni. (7) Id-deroga ma għandha l-ebda impatt fuq ir-riżorsi proprji tal-Unjoni li jirriżultaw mill-ġbir tat-taxxa fuq il-valur miżjud. (8) Id-Deċiżjoni 2007/441/KE għandha għalhekk tiġi emendata skont dan, ADOTTA DIN ID-DEĊIŻJONI: Artikolu 1 Id-Deċiżjoni 2007/441/KE hija emendata kif ġej: 1. L-Artikolu 6 jinbidel b'dan li ġej: "Artikolu 6 Kwalunkwe talba għal estensjoni tal-miżuri previsti f’din id-Deċiżjoni għandha tiġi ppreżentata lill-Kummissjoni sal-1 ta’ April 2016. Kwalunkwe talba għal estensjoni ta’ dawk il-miżuri għandhom ikunu akkumpanjati minn rapport li jinkludi reviżjoni tar-restrizzjoni tal-persentaġġ fuq id-dritt għal tnaqqis tal-VAT dovut dwar infiq fuq vetturi tat-triq bil-magna li ma jintużawx biss għal skopijiet kummerċjali." (2) L-Artikolu 7 jinbidel b'dan li ġej: "Artikolu 7 Din id-Deċiżjoni tiskadi fid-data tad-dħul fis-seħħ ta' regoli tal-Unjoni li jiddeterminaw l-infiq marbut mal-vetturi bil-magna li m'għandux ikun eliġibbli għal tnaqqis totali tat-taxxa fuq il-valur miżjud, u tiskadi l-iktar tard fil-31 ta' Diċembru 2016." Artikolu 2 Din id-Deċiżjoni tidħol fis-seħħ fl-istess ġurnata tan-notifika tagħha. Din id-Deċiżjoni għandha tapplika mill-1 ta’ Jannar 2014. Artikolu 3 Din id-Deċiżjoni hija indirizzata lir-Repubblika Taljana. Magħmul fi Brussell, Għall-Kunsill Il-President [1] Id-Deċiżjoni tal-Kunsill 2007/441/KE tat-18 ta’ Ġunju 2007 li tawtorizza lir-Repubblika Taljana sabiex tapplika miżuri ta’ deroga mill-Artikoli 26(1) u 168 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 165, 27.6.2007, p. 33). [2] ĠU L 318, 04.12.2010, p. 45-46. [3] COM(2004) 728 finali (ĠU C 24, 29.1.2005, p. 10). [4] ĠU L 347, 11.12.2006, p.1 [5] ĠU L 165, 27.6.2007, p. 33. [6] ĠU L 318, 4.12.2010, p. 45-46. [7] COM (2004) 728 finali (ĠU C 24, 29.1.2005, p.10)